# ks

17. marts 2015

**Kontrakt**

Parterne

Kulturstyrelsen

H C Andersens Boulevard 2

1553 København V

og

[indsæt den vindende Tilbudsgiver]

(I kontrakten kaldet Konsulenten)

har indgået følgende aftale om

***Kompetenceudvikling – supplerende læringsforløb og aktiviteter***, et tredelt udbud med en konceptudviklingsudviklingsdel, en deltagelses- og afviklingsdel og en vidensdelingsdel.

Kulturstyrelsen har udpegetkonsulent Krestina Skirl, Kulturstyrelsen, som projektleder. Projektlederen repræsenterer Kulturstyrelsen overfor Konsulenten.

**1. Baggrund og formål**

Denne kontrakt er indgået i henhold til et nationalt udbud efter Tilbudslovens § 15c.

For kontrakten gælder de i bilag 1-7 anførte vilkår med de tilføjelser, der fremgår af denne kontrakt med bilag. Konsulentens tilbudstekst indgår som bilag 3-6.

**2. Opgaven**

Opgaven omfatter en konceptudvikling af kompetenceudviklingsforløb forstået som læringsforløb og aktiviteter, der er overordnet beskrevet i den opgavebeskrivelse, jf. bilag 2 (Opgavebeskrivelse), som Kulturstyrelsen har udarbejdet til brug for gennemførelse af udbuddet.

Konsulenten skal levere opgaven til Kulturstyrelsen som beskrevet i bilag 3 (Løsningsbeskrivelse).

**3. Medarbejdere**

Konsulenten skal allokere de medarbejdere, der er angivet i bilag 4 (Pris og allokerede medarbejdere).

Bilaget indeholder tillige en beskrivelse dels af de pågældende medarbejderes generelle og relevante kvalifikationer i relation til løsning af nærværende delopgaver, dels af de pågældende medarbejderes tiltænkte opgaver vedrørende udvikling, gennemførsel og forankring af kompetenceudviklingsforløbene.

Herudover indeholder bilaget angivelse af, hvilken medarbejderkategori medarbejderen tilhører.

**4. Tilrettelæggelse af opgaven**

Opfyldelse af kontrakten, og dermed levering af opgaven, skal ske i henhold til den tilrettelæggelse af opgaven, der følger af bilag 3 (Løsningsbeskrivelse).

**5. Samarbejdsorganisation**

Samarbejdsorganisationen i forbindelse med opgaven, er beskrevet i bilag 5 (Samarbejdsorganisation), som indeholder en nærmere angivelse af eksempelvis projektkoordinator, kontaktpersoner, mødestruktur mv.

**6. Betalingsbetingelser**

Vederlaget og eventuelle udlæg faktureres i forhold til den af Kulturstyrelsen godkendte betalingsplan.

Betalingsbetingelserne er 30 dage efter Konsulentens afsendelse af fyldestgørende faktura.

Fakturering skal ske i henhold til Bekendtgørelse nr. 206 af 11/03/2011 om elektronisk afregning med offentlige myndigheder. Faktura sendes til Kulturstyrelsen EAN nummer 5798000793132.

Fakturaen skal være påført følgende oplysninger:

* Betalingsdato
* Periode og/eller dato for levering af Ydelsen
* Kulturstyrelsens Projektansvarlig: Krestina Skirl
* Beskrivelse af den leverede Ydelse

Kulturstyrelsen har ret til at afvise fakturaer der ikke fremsendes i overensstemmelse med ovenstående. Konsulenten kan ikke pålægge faktureringsgebyr.

Ved forsinket betaling er Konsulenten berettiget til at beregne renter i henhold til LBK nr. 743 af 04/09/2002 ”Bekendtgørelse af lov om renter ved forsinket betaling m.v. (Renteloven)” med senere ændringer.

**7. Vederlag**

Opgaven honoreres som en fastprisaftale til den i bilag 4 (Pris og allokerede medarbejdere)

anførte pris. Dog kan prisen ikke overstige prisen for den ved opgavens løsning medgåede tid opgjort i henhold til de priser, der fremgår af bilag 4. Den samlede pris kan derudover ikke overstige kr. [indsæt tilbudsprisen] ekskl. moms.

**8. Forsinkelse og mangler**

Konsulenten har ansvar for at overholde tidsfristerne i bilag 1 og eventuelt senere aftalte ændringer hertil og skal give Kulturstyrelsen meddelelse om ethvert forhold, som kan få betydning for rettidig levering. Konsulenten skal ved forventet forsinkelse tage alle nødvendige skridt for at undgå eller mindske forsinkelsen. Ingen forsinkelse som ikke kan henføres til Kulturstyrelsens forhold kan medføre højere priser for Kulturstyrelsen.

En leveret ydelse er mangelfuld, såfremt den ikke opfylder kravene i bilag 1 eller i øvrigt ikke har et indhold, som Kulturstyrelsen med føje kunne forvente.

Enhver mangel skal afhjælpes, såfremt Kulturstyrelsen forlanger det, med mindre afhjælpning er umulig eller urimelig byrdefuld for Konsulenten. Kulturstyrelsen skal inden rimelig tid efter, at Kulturstyrelsen har konstateret, at en ydelse er mangelfuld give Konsulenten meddelelse herom. Meddelelsen skal indeholde en beskrivelse af manglen og inden for hvilken frist, Konsulenten skal afhjælpe den.

Kulturstyrelsen kan i stedet for afhjælpning kræve et forholdsmæssigt afslag.

Ved væsentlig misligholdelse finder kontraktens punkt 10 endvidere anvendelse.

**9. Ophævelse af kontrakten**

Begge parter er berettiget til at hæve kontrakten, helt eller delvist, i tilfælde af den anden parts væsentlige misligholdelse af sine forpligtelser i medfør af kontrakten og såfremt den anden part ikke inden rimelig tid har afhjulpet disse. Kulturstyrelsen kan desuden ophæve kontrakten, såfremt grundlaget for bevilling forsvinder. Ophævelse udelukker ikke, at den hævende Part tillige kan opnå erstatning.

I det omfang konkurslovens regler ikke er til hinder derfor, kan Kulturstyrelsen hæve kontrakten, såfremt Konsulenten går konkurs, tages under rekonstruktionsbehandling, åbner forhandling om akkord eller at Konsulentens formueforhold i øvrigt viser sig at være sådan, at Konsulenten må antages ikke at kunne opfylde kontrakten. Det samme gælder, såfremt Konsulenten ophører med den virksomhed som kontrakten vedrører, eller at der indtræder andre omstændigheder, der bringer kontraktens rette opfyldelse i fare.

Konsulenten er forpligtet til at overlevere eventuelt udarbejdet materiale til Kulturstyrelsen for den eller de ydelser, der ikke ophæves, i en sådan form, at det umiddelbart kan videregives til en ny leverandør med henblik på færdiggørelse af Ydelsen. Ophævelse gør ingen indskrænkning i Konsulentens forpligtelser vedrørende tidligere leverancer omfattet af kontrakten.

**10. Erstatning og forsikring**

Parterne er ansvarlige efter dansk rets almindelige erstatningsregler. Ingen af parterne er dog ansvarlige for driftstab, avancetab eller andet indirekte tab.

Erstatning er begrænset til det maksimale vederlag på [indsæt tilbudsprisen]

Foranstående begrænsninger gælder kun, såfremt tabet ikke kan henføres til grov uagtsomhed eller forsætlige forhold hos den skadevoldende part.

Konsulenten tegner og opretholder en for branchen sædvanlig erhvervsansvarsforsikring, herunder for rådgiveransvar.

**11. Rettigheder**Med de begrænsninger der fremgår af dette punkt, erhverver Kulturstyrelsen alle rettigheder, herunder ejendomsret og ophavsret til leverancen, medmindre andet er specifikt anført i Kulturstyrelsens opgavebeskrivelse. Kulturstyrelsen har derudover ret til at gøre leverancen frit tilgængelig og til fri benyttelse for offentligheden eller en mere specificeret kreds, bl.a. via internettet.

Kulturstyrelsens eksklusive rettigheder omfatter ikke Konsulentens data, værktøjer og koncepter, som ikke er udviklet eller tilvejebragt som led i opfyldelsen af aftalen. Konsulenten er således ikke afskåret fra i anden forbindelse at bruge den almindelige viden og erfaring, som Konsulenten opbygger ved løsning af opgaver i medfør af aftalen. Konsulenten skal imidlertid til enhver tid respektere eksklusive rettigheder efter dette punkts første afsnit.

Har Konsulenten anvendt data, koncepter, værktøjer mv. som indgår i Leverancen, skal Konsulenten sikre Kulturstyrelsen en tidsubegrænset ikke-eksklusiv brugsret her til.

Konsulenten indestår for, at besidde alle for aftalens opfyldelse nødvendige ophavs-, patent- og licensrettigheder og holder Kulturstyrelsen skadesløs for ethvert tab eller krav fra tredjemand i denne anledning.

**12. ILO-Konventionen**

ILO konvention nr. 94 er gældende for aftalen. Konsulenten forpligter sig til at sikre, at de ansatte, som Konsulenten og dennes eventuelle underleverandører beskæftiger i Danmark med henblik på arbejdets udførelse, har løn- og ansættelsesforhold, der ikke er mindre gunstige end dem, der er gældende på den egn, hvor arbejdet udføres.

Medfører manglende overholdelse af denne forpligtelse et berettiget krav fra de ansatte, kan Kulturstyrelsen tilbageholde vederlag med henblik på at tilgodese dette krav.

**13. Forbehold**

Kontrakten indgås under forudsætning af, at den nødvendige finansiering foreligger gennem Udlodningsmidlerne ved underskrivelsestidspunktet.

**Underskrevet [indsæt dato] af,**

**Konsulenten Kulturstyrelsen**

**-------------**

Bilag 1: Opfordringsskrivelse *(må ikke ændres)*

Bilag 2: Opgavebeskrivelse *(må ikke ændres)*

Bilag 3: Løsningsbeskrivelse *(udfyldes af Tilbudsgiver)*

Bilag 4: Pris og allokerede medarbejdere *(udfyldes af Tilbudsgiver)*

Bilag 5: Samarbejdsorganisation *(udfyldes af Tilbudsgiver)*

Bilag 6: Forslag til betalingsplan *(udfyldes af Tilbudsgiver)*

Bilag 7: Tro og love-erklæring vedrørende gæld til det offentlige *(udfyldes af tilbudsgiver)*

-----------------